SET ปิดบวก 18 จุด หวัง “โควิด” คลี่คลาย หนุนแรงซื้อกลับหุ้น Reopening play – กลุ่มแบงก์
SET ปิดบวก 18.47 จุด จากความคาดหวังการแพร่ระบาดโควิดในประเทศ-ยอดฉีดวัคซีนทั่วประเทศดีขึ้น หนุนแรงซื้อกลับหุ้น Reopening play รวมถึงกลุ่มแบงก์ เป็นต้น คาดว่าพรุ่งนี้ตลาดฯอาจชะลอปรับขึ้นรับชุมนุมทางการเมือง ให้แนวรับ 1,530 แนวต้าน 1,547-1,550 จุด
9 ส.ค. 2564

ด้านนักวิเคราะห์ระบุว่า ตลาดหุ้นไทยวันนี้ปรับตัวขึ้นได้ดี มาจากความคาดหวังสถานการณ์การแพร่ระบาดไวรัสโควิด-19 ในประเทศเริ่มดีขึ้น เห็นได้จากจำนวนผู้ติดเชื้อและจำนวนผู้หายป่วยออกมาใกล้กันมากขึ้น อีกทั้งยอดฉีดวัคซีนทั่วประเทศเพิ่มมากขึ้น โดยคาดหวังสถานการณ์ใกล้พีคในอีก 2 สัปดาห์ข้างหน้า ส่วนกรุงเทพฯยอดผู้ติดเชื้อเริ่มนิ่งแสดงให้เห็นโอกาสที่จะควบคุมได้ ส่งผลให้มีแรงซื้อกลับหุ้น Reopening play อย่าง AOT, CRC รวมถึงกลุ่มแบงก์ เป็นต้น
ด้านตลาดหุ้นในภูมิภาคเอเชียวันนี้ ตลาดหุ้นฮ่องกง ตลาดหุ้นจีนบวกได้ และตลาดหุ้นฟิลิปปินส์ก็ปรับตัวขึ้นหลังจากลงไปมาก เช่นเดียวกับตลาดบ้านเราวันนี้ปรับตัวขึ้นได้ดี ส่วนตลาดหุ้นยุโรปเทรดบ่ายนี้เคลื่อนไหวทั้งแดนบวก-ลบในกรอบแคบลักษณะทรงตัว แนะติดตามเงินเฟ้อสหรัฐฯ และ MSCI Quarterly review ซึ่งจะประกาศในวันที่ 11 ส.ค.
ส่วนแนวโน้มการลงทุนในวันพรุ่งนี้ (10 ส.ค.) คาดตลาดฯคงชะลอการปรับตัวขึ้น เนื่องจากจะมีการชุมนุมทางการเมือง ซึ่งจะต้องจับตาอย่างใกล้ชิด พร้อมให้แนวรับ 1,530 จุด ส่วนแนวต้าน 1,547-1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
GULF มูลค่าการซื้อขาย 2,571.08 ล้านบาท ปิดที่ 38.25 บาท เพิ่มขึ้น 1.00 บาท
DELTA มูลค่าการซื้อขาย 2,293.21 ล้านบาท ปิดที่ 590.00 บาท เพิ่มขึ้น 14.00 บาท
KBANK มูลค่าการซื้อขาย 2,234.65 ล้านบาท ปิดที่ 108.50 บาท เพิ่มขึ้น 4.00 บาท
7UP มูลค่าการซื้อขาย 2,170.02 ล้านบาท ปิดที่ 1.16 บาท ลดลง 0.09 บาท
BANPU มูลค่าการซื้อขาย 2,002.66 ล้านบาท ปิดที่ 13.70 บาท ลดลง 0.20 บาท